LÜGANUSE VALLAVOLIKOGU

O T S U S

Kiviõli aprill 2024 nr EELNÕU

**Evecon OÜ ja Enery Estonia OÜ tuuleparkide kohaliku omavalitsuse eriplaneeringu ja keskkonnamõju strateegilise hindamise algatamine**

Evecon OÜ (registrikood 10340286) esitas 02.01.2024 Lüganuse Vallavalitsusele kohaliku omavalitsuse eriplaneeringu (edaspidi KOV EP) algatamise taotluse eesmärgiga leida tuuleparkide ja nende toimimiseks vajaliku taristu püstitamiseks sobivad asukohad Lüganuse vallas. 30.01.2024 andis Lüganuse Vallavalitsus kirjaga nr 6-1/33-2 tähtaja taotlusest puuduste kõrvaldamiseks. Evecon OÜ esitas parandatud taotluse 09.02.2024.

Planeerimisseaduse (edaspidi PlanS) § 96 lõike 31 alusel teavitas Lüganuse Vallavalitsus 25.01.2024 avalikkust esitatud taotluse sisust ja võimalusest esitada samasisuline taotlus. Täiendavalt laekus tähtajaks veel üks taotlus. 23.02.2024 esitas Enery Estonia OÜ (registrikood 16269106) eriplaneeringu menetlusse kaasamise taotluse. Enery Estonia OÜ ja Evecon OÜ esitatud taotlustes on tuulikute koguarvuks kuni 50 tuulikut, eeldatava võimsusega kuni 9 MW ja kogukõrgusega kuni 300 meetrit.

Enery Estonia OÜ ja Evecon OÜ esitasid esmalt 13.03.2024 ja lõplikul kujul lisaks 05.04.2024 Lüganuse Vallavalitsusele taotluste täiendused, millega tehakse ettepanek täpsustada KOV EP eelvaliku ala piire. Vastavalt 05.04.2024 esitatud täiendatud taotlusele koosneb planeeringuala erinevatest osadest, hõlmates Uljaste, Satsu, Varinurme ja Koljala külade territooriumit (ala 1), Koljala, Erra, Vainu, Matka ja Purtse külade (ala 2a ja 2b) territooriumit ning Tallinn-Narva maanteest lõunasse jäävat territooriumit (ala 3). KOV EP planeeringuala kogupindalaks on *ca* 4000 ha (Lisa 1). Eriplaneeringuga otsitakse asukohta kahele tuulepargile. Tuulepark on Vabariigi Valitsuse 26.06.2003 määruse nr 184 „Võrgueeskiri“ § 2 lõike 19 tähenduses mitmest elektrituulikust ning elektrituulikuid omavahel ja neid liitumispunktiga ühendavatest seadmetest, ehitistest ning rajatistest koosnev elektrijaam. Üks tuulepark võib paikneda mitmel planeeringuala moodustaval alal.

Tuuleparkide arendamise vajaduse tingivad Euroopa Liidu poolt Euroopa kliimamäärusega seatud eesmärgid: vähendada süsihappegaasi heitkoguseid 2030. aastaks vähemalt 55% võrreldes 1990. aasta tasemega ja saavutada kliimaneutraalsus 2050. aastaks. Eesti riiklikud kliimaeesmärgid on kokku lepitud pikaajalises arengustrateegias „Eesti 2035“ ning „Kliimapoliitika põhialustes aastani 2050“. Strateegias „Eesti 2035“ on seatud sihiks, et 2035. aastaks peab Eesti kasvuhoonegaaside koguheide vähenema (st heitkoguse arvutamisel arvestatakse ka süsiniku sidumist) 8 miljoni tonni CO2 ekvivalendini ning 2050. aastaks peab Eesti saavutama kliimaneutraalsuse. Kliimaneutraalsuse saavutamine sajandi keskpaigaks on sõnastatud ka kliimapoliitika põhialustes. Eesti on täiendavalt seadnud eesmärgiks, et 2030. aastaks tuleb katta kogu Eesti elektrivajadus taastuva energiaga.

Ida-Viru maakonnaplaneeringuga 2030+ (kehtestatud 28.12.2016 korraldusega nr 1-1/2016/278, täiendatud 08.02.2017 korraldusega nr 1-1/2017/25) on kavandatud potentsiaalsed tuuleparkide rajamise alad. Eriplaneeringu taotluste täienduses kirjeldatud ala nr 2a, ala nr 2b ja ala nr 3 kattuvad osaliselt maakonnaplaneeringus kavandatud potentsiaalsete tuuleparkide rajamise aladega.

Planeeringualal kehtivad Sonda valla üldplaneering (kehtestatud 07.02.2004) ja Lüganuse valla üldplaneering (kehtestatud 17.03.1999). Nimetatud üldplaneeringutes ei ole antud taastuvenergeetika sealhulgas tuuleparkide kavandamiseks suuniseid ja tingimusi, samuti pole välja selgitatud tuulikute rajamiseks sobilikke alasid.

Koostamisel oleva Lüganuse valla üldplaneeringuga on kavandatud määrata potentsiaalsed tuuleparkide rajamiseks sobilikud alad. Üldplaneeringu seletuskirja kohaselt on võimalik väljaspool üldplaneeringuga määratud sobilikke alasid tuuleparke kavandada eriplaneeringuga.

Arvestades Lüganuse valla üldplaneeringu heakskiidumenetluse käigus üleskerkinud täiendavaid asjaolusid, sh ulatuslikku teavitamisvajadust (Regionaal- ja Põllumajandusministeeriumi kiri nr. 6-1/3-260) on võimalik, et üldplaneeringu kehtestamine võib jääda 2024. a teise poolde. Ühtlasi soovivad KOV EP taotlejad selgitada välja tuuleparkide sobivust osaliselt aladele, mis jäävad väljaspoole menetluses oleva üldplaneeringuga määratletud põhimõtteliselt sobivaid alasid tuuleenergeetika arendamiseks. Seetõttu on, hoolimata asjaolust, et tuuleparkide kui olulise ruumilise mõjuga ehitiste asukohtade valikuga on tegeletud ka koostatavas üldplaneeringus, otstarbekas ja hetkel ainuvõimalik algatada tuuleparkide rajamiseks KOV EP.

Planeerimisseaduse § 95 lõike 1 kohaselt koostatakse KOV EP olulise ruumilise mõjuga ehitise püstitamiseks, kui olulise ruumilise mõjuga ehitise asukoht ei ole üldplaneeringus määratud. Tulenevalt Vabariigi Valitsuse 01.10.2015 määruse nr 102 „Olulise ruumilise mõjuga ehitiste nimekiri“ punktist 4 on olulise ruumilise mõjuga ehitiseks tuulepark, mis koosneb vähemalt 30 meetri kõrgustest elektrituulikutest.

KOV EP koostamisel leitakse taotluses toodud aladel tuuleparkide ja nende toimimiseks vajaliku taristu püstitamiseks sobivad asukohad planeeringualal ning seejärel määratakse valitud asukohtades ehitusõigus ning lahendatakse muud planeerimisseaduse § 126 lõikes 1 nimetatud asjakohased ülesanded. Asukoha eelvaliku teostamisel lähtutakse keskkonnatingimustest ja -piirangutest ning kavandatava tegevuse keskkonnamõjust, asustuse paiknemisest, sotsiaalsetest aspektidest, kohalikest huvidest ja väärtustest, tuulepargi püstitamise tehnilistest ja majanduslikest eeldustest ning teistest asjakohastest kriteeriumidest, mida tuleb arvesse võtta tuuleparkide püstitamiseks sobivate alade valikul. Tuulepargi püstitamiseks sobiv ala peab arvestama erinevate kehtivate väärtuste ja piirangutega, kuid olema ka sobilik ja tasuv tuulepargi rajamiseks.

Kohalik omavalitsus võib PlanS § 951 lõike 1 alusel tuuleparki kavandava eriplaneeringu koostamisel loobuda detailse lahenduse koostamisest ja kehtestada planeeringu asukoha eelvaliku otsuse alusel, kui puuduvad välistavad tegurid tuulepargi edasiseks kavandamiseks projekteerimistingimustega ning asukoha eelvaliku otsuses on toodud projekteerimistingimuste andmise aluseks olevad tingimused.

Planeerimisseaduse § 95 lõike 5 kohaselt on kohaliku omavalitsuse eriplaneeringu koostamisel kohustuslik läbi viia keskkonnamõju strateegiline hindamine. Keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lõike 1 punkti 2 alusel tuleb keskkonnamõju strateegiline hindamine algatada, kui strateegiline planeerimisdokument on kohaliku omavalitsuse eriplaneering. KOV EP ja KSH väljatöötamise raames hinnatakse ka planeeringu elluviimisega kaasnevaid asjakohaseid mõjusid.

Arvestades eeltoodud asjaoludega ning võttes aluseks kohaliku omavalitsuse korralduse seaduse § 22 lõike 1 punkti 37, planeerimisseaduse § 95 lõiked 1, 2, 5 ja 6 ning § 96 lõiked 1 ja 4, keskkonnamõju hindamise ja keskkonnajuhtimissüsteemi seaduse § 33 lõike 1 punkti 2 ning lähtudes Evecon OÜ ja Enery Estonia OÜ esitatud taotlustest, Lüganuse Vallavolikogu

o t s u s t a b:

1. Algatada Evecon OÜ ja Enery Estonia OÜ tuuleparkide kohaliku omavalitsuse eriplaneering ja keskkonnamõju strateegiline hindamine tuuleparkide ja nende toimimiseks vajaliku taristu kavandamiseks.
2. Kinnitada planeeringuala piirid ja suurus (*ca* 4000 ha) vastavalt otsuse lisale 1.
3. Planeeringu koostamise algataja, kehtestaja ja vastuvõtja on Lüganuse Vallavolikogu, koostamise korraldaja Lüganuse Vallavalitsus.
4. Volitada vallavanem sõlmima eriplaneeringu koostamisest huvitatud isikutega leping planeeringu koostamisega ja keskkonnamõju strateegilise hindamisega kaasnevate kulude tasumiseks.
5. Lüganuse Vallavalitsusel viia läbi vajalik hankemenetlus kohaliku omavalitsuse tuuleparkide eriplaneeringu koostaja ja keskkonnamõju strateegilise hindamise läbiviija leidmiseks.
6. Kohaliku omavalitsuse eriplaneeringu ja keskkonnamõju strateegilise hindamise algatamise otsusega saab tutvuda Lüganuse Vallavalitsuses aadressil Keskpuiestee 20, Kiviõli linn, Lüganuse vald tööpäevadel kell 9.00 kuni 15.00.
7. Lüganuse Vallavalitsusel teatada kohaliku omavalitsuse eriplaneeringu ja keskkonnamõju strateegilise hindamise algatamisest ajalehes Põhjarannik, Lüganuse Vallalehes, väljaandes Ametlikud Teadaanded ja Lüganuse valla veebilehel [www.lyganuse.ee](http://www.lyganuse.ee) ning teavitada asjaomaseid asutusi ja isikuid.
8. Korraldus jõustub teatavakstegemisest.

Käesoleva otsuse peale võib esitada Lüganuse Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või esitada kaebuse Tartu Halduskohtule, Jõhvi kohtumajas Kooli 2a, 41532 Jõhvi, halduskohtumenetluse seadustikus sätestatud korras 30 päeva jooksul arvates otsuse jõustumisest.

Lisa 1. Kohaliku omavalitsuse eriplaneeringu planeeringuala.

Andrea Eiche

vallavolikogu esimees